حسن نواز ولد میاں محمد نواز شریف کا ذکر

عمران خان سے سوال نمبر 63
 شواہد کے مطابق شرک ملزم ملک ریاض حسین کے بارے برطانیہ کی نیشنل کرائم ایجنسی کی تحقیقات کے نتیجے میں این سی اے نے تقریبا 20ملین برطانوی پاؤنڈز منجمد کر دیے تھے۔این سی اے نے پروسیڈز آف کرائم ایکٹ 2002 کے تحت بینک اکاؤنٹس اور 1 ہائیڈ پارک پلیس کے حوالے سے اپنی تحقیقات شروع کی، جو لندن کی ایک اہم جائیداد ہے۔ اس کے بعد این سی اے نے مزید 119اعشاریہ 7 ملین برطانوی پاؤنڈز کو منجمد کر دیا۔ یہ ثابت ہے کہ منجمد اکاؤنٹس کو سرنڈر کرکے ریاست پاکستان کو واپس بھیج دیا جانا تھا۔ یہ بھی ثابت ہے کہ  1 ہائیڈ پارک کی فروخت سے حاصل ہونے والے فنڈز، جن کی مالیت تقریبا 50ملین برطانوی پائونڈز تھی بھی ریاست پاکستان کو واپس بھیج دینا تھا ۔ یہ ثابت ہے کہ تمام اثاثے ریاست پاکستان کو واپس کیے جانے تھے۔ آپ اس کے بارے میں کیا کہتے ہیں؟۔
جواب
یہ غلط ہے، 1 ہائیڈ پارک کی جائیداد ابتدائی طور پر حسن نواز ولد میاں محمد نواز شریف کی ملکیت تھی اور اس کے بعد پاکستان میں میاں محمد نواز شریف کی وزارت عظمٰی کے دوران 2016 میں42اعشاریہ 5ملین برطانوی پائونڈ(اصل مارکیٹ قیمت سے کئی گنا زیادہ قیمت) کے عوض احمد علی ریاض ولد ملک ریاض حسین کو فروخت کر دی گئی۔ اس غیر معمولی لین دین پر این سی اے نے معاملے کی چھان بین شروع کی اور مذکورہ اکاؤنٹس کو اس شبہ کے تحت منجمد کر دیا گیا کہ 1 ہائیڈ پارک پلیس کی ادائیگی مذکورہ منجمد اکاؤنٹس سے حسن نواز ولد نواز شریف کو ہوئی ہو گی۔ این سی اے اکاؤنٹ منجمد کرنے کے احکامات کے حق میں عدالت کے اندر خاطر خواہ ثبوت فراہم نہیں کر سکا اور ملک ریاض فیملی کی جانب سے ہرجانے کی کارروائی سے خود کو بچانے کے لیے این سی اے اور ملک ریاض فیملی کے درمیان آؤٹ آف کورٹ سیٹلمنٹ معاہدہ ہوا۔ عدالت سے باہر تصفیہ کے معاہدے کی روشنی اور جرم کے ثبوت کی کمی کی وجہ سے اکاؤنٹ منجمد کرنے کے احکامات ختم کرانے کے لیے  این سی اے عدالت میں چلی گئی ۔ویسٹ منسٹر کی مجسٹریٹ عدالت نے   22.11.2019 کے حکم کے ذریعے اکاؤنٹ منجمد کرنے کے احکامات واپس لیے ۔ اکاؤنٹس میں موجود رقم اور 1 ہائیڈ پارک پلیس کی فروخت کی قیمت اکاؤنٹ ہولڈرز کی ہدایات پر متعلقہ بینکوں نے سپریم کورٹ آف پاکستان کے اکاؤنٹ میں منتقل کی۔ استغاثہ ایسا کوئی ثبوت پیش کرنے میں ناکام رہا جو یہ  ثابت کر سکے کہ یہ رقم ریاست پاکستان کے لیے تھی۔این سی اے کی جانب سے اکاؤنٹ منجمد کرنے کے لیے عدالت میں دائر کی گئی درخواست، اکاؤنٹ منجمد کرنے کے احکامات، اکاؤنٹ کو ڈی فریز کرنے کے احکامات، این سی اے اور ملک ریاض فیملی کے درمیان آؤٹ آف کورٹ سیٹلمنٹ معاہدہ، یہ تمام دستاویزات استغاثہ نے جان بوجھ کر روکیں کیونکہ ان تمام دستاویزات سے ثابت ہوتا ہے کہ رقم ریاست پاکستان کے لیے نہیں تھی بلکہ برطانوی عدالت کی طرف سے تمام اثاثے مالک اور کھاتہ داروں کے حوالے کیے گئے تھے۔تاہم استغاثہ  نے جن گواہوں کو ترک کیا انہیں بلایا جائے کیونکہ عدالتی گواہوں سے سب کچھ واضح ہو جائے گا۔

القادر ٹرسٹ ریفرنس میں سابق وزیر اعظم عمران خان کا 342کا بیان